P6_TA(2005)0230

Ενίσχυση της ευρωπαϊκής ανταγωνιστικότητας

Ψήφισμα του Ευρωπαϊκού Κοινοβουλίου σχετικά με την ενίσχυση της ευρωπαϊκής ανταγωνιστικότητας: συνέπειες των βιομηχανικών αλλαγών στην πολιτική και τον ρόλο των ΜΜΕ (2004/2154(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής "Υποστήριξη των διαρθρωτικών αλλαγών: μια βιομηχανική πολιτική για τη διευρυμένη Ευρώπη" (COM(2004)0274),

- έχοντας υπόψη την ανακοίνωση της Επιτροπής "Μια διορατική πολιτική ανταγωνισμού για μια ανταγωνιστική Ευρώπη" (COM(2004)0293),

- έχοντας υπόψη το άρθρο II-16 (Επιχειρηματική Ελευθερία) της Συνθήκης Συντάγματος της Ευρώπης,

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της Λισαβόνας στις 23 και 24 Μαρτίου 2000 και το ψήφισμα του Κοινοβουλίου της 15ης Μαρτίου 2000, εν όψει του εν λόγω Ευρωπαϊκού Συμβουλίου [1],

- έχοντας υπόψη την έκθεση Kok σχετικά με την ανάπτυξη και την απασχόληση που παρουσιάστηκε στο Συμβούλιο και την Επιτροπή στις 3 Νοεμβρίου 2004,

- έχοντας υπόψη την ανακοίνωση της Επιτροπής "Συνεργασία για την οικονομική μεγέθυνση και την απασχόληση — Νέο ξεκίνημα για τη στρατηγική της Λισαβόνας" (COM(2005)0024),

- έχοντας υπόψη τα συμπεράσματα της Προεδρίας κατά το Ευρωπαϊκό Συμβούλιο που πραγματοποιήθηκε στις 22 και 23 Μαρτίου 2005 στις Βρυξέλλες,

- έχοντας υπόψη την ανακοίνωση της Επιτροπής Η οικοδόμηση του κοινού μας μέλλοντος. Προκλήσεις πολιτικής και δημοσιονομικά μέσα της διευρυμένης "Ένωσης — 2007-2013" (COM(2004)0101) και την ανακοίνωση της Επιτροπής "Δημοσιονομικές προοπτικές 2007-2013" (COM(2004)0487),

- έχοντας υπόψη την πρόταση κανονισμού του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (COM(2004)0492),

- έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Περιφερειακής Ανάπτυξης (COM(2004)0495),

- έχοντας υπόψη την απόφαση του Συμβουλίου της 20ής Δεκεμβρίου 2000 σχετικά με ένα πολυετές πρόγραμμα για τις επιχειρήσεις και την επιχειρηματικότητα, ιδίως για τις μικρομεσαίες επιχειρήσεις (ΜΜΕ) (2001-2005) [2],

- έχοντας υπόψη τον Ευρωπαϊκό Χάρτη για τις μικρές επιχειρήσεις που ενέκρινε το Ευρωπαϊκό Συμβούλιο στη Santa Maria da Feira τον Ιούνιο του 2000,

- έχοντας υπόψη την έκθεση της Επιτροπής σχετικά με την εφαρμογή του Ευρωπαϊκού Χάρτη για τις μικρές επιχειρήσεις (COM(2005)0030),

- έχοντας υπόψη την ανακοίνωση της Επιτροπής σχετικά με την εφαρμογή του σχεδίου δράσης για τα επιχειρηματικά κεφάλαια (ΣΔΕΚ) (COM(2003)0654),

- έχοντας υπόψη την ανακοίνωση της Επιτροπής "Ευρωπαϊκή διακυβέρνηση: Βελτίωση της νομοθεσίας" (COM(2002)0275),

- έχοντας υπόψη την ανακοίνωση της Επιτροπής σχετικά με την αξιολόγηση του αντίκτυπου (COM(2002)0276),

- έχοντας υπόψη το ψήφισμά του της 11ης Ιουλίου1991 σχετικά με την βιομηχανική πολιτική της κοινότητας σε ένα ανοιχτό και ανταγωνιστικό περιβάλλον [3], το ψήφισμά του της 29ης Ιουνίου 1995, σχετικά με την ανακοίνωση της Επιτροπής για μία πολιτική βιομηχανικής ανταγωνιστικότητας της ΕΕ [4], και το ψήφισμά του της 23ης Οκτωβρίου 2003 σχετικά με τη βιομηχανική πολιτική στη διευρυμένη Ευρώπη [5],

- έχοντας υπόψη το άρθρο 45 του κανονισμού του,

- έχοντας υπόψη την έκθεση της Επιτροπής Βιομηχανίας, Έρευνας και Ενέργειας και τη γνωμοδότηση της Επιτροπής Απασχόλησης και Κοινωνικών Υποθέσεων (A6-0148/2005),

A. υπογραμμίζοντας τη σημασία του βιομηχανικού τομέα της ΕΕ ως πηγής θέσεων απασχόλησης, δημιουργίας πλούτου και δραστηριοτήτων στον τομέα των υπηρεσιών,

B. υιοθετώντας την προσέγγιση της Επιτροπής η οποία βασίζεται στην επιτακτική ανάγκη για ανταγωνιστικότητα της ευρωπαϊκής βιομηχανίας και στοχεύει στην υποστήριξη των βιομηχανικών αλλαγών,

Γ. επισημαίνοντας ότι το μέλλον του βιομηχανικού τομέα είναι άρρηκτα συνδεδεμένο με την ανάπτυξη στον τομέα των υπηρεσιών, ότι οι υπηρεσίες συμβάλλουν στην αύξηση της παραγωγικότητας στον τομέα της μεταποίησης και ότι η ανάπτυξη στον τομέα αυτό τονώνει τη ζήτηση για υπηρεσίες,

Δ. επικροτώντας την εφαρμογή μιας νέας στρατηγικής της ΕΕ για την ανάπτυξη και την απασχόληση, και υπενθυμίζοντας ότι η ΕΕ επέδειξε καθυστέρηση όσον αφορά τη βιομηχανική πολιτική και πρέπει να αναληφθεί γρήγορη και αποτελεσματική δράση,

Ε. παρατηρώντας ότι η διεύρυνση της ΕΕ έχει μεταβάλει σημαντικά τη βιομηχανική της διάρθρωση και ότι η πίεση από τον διεθνή ανταγωνισμό έχει αυξηθεί,

ΣΤ. σημειώνοντας την τοπική διάσταση της βιομηχανικής πολιτικής και τις ολέθριες επιπτώσεις του φαινομένου των βιομηχανικών μετεγκαταστάσεων· υπογραμμίζοντας τη σημασία της αναπροσαρμογής της βιομηχανίας των περιφερειών που έχουν πληγεί από τις οικονομικές αναδιαρθρώσεις,

Ζ. λαμβάνοντας υπόψη ότι η ΕΕ αντιμετωπίζει την τεράστια δημογραφική πρόκληση ενός γηράσκοντος πληθυσμού που θα έχει αισθητή επίπτωση στον βιομηχανικό τομέα, συμπεριλαμβανομένης μιας φθίνουσας συμμετοχής στην αγορά εργασίας,

Η. λαμβάνοντας υπόψη ότι ο στόχος της ανταγωνιστικότητας εξαρτάται από τους ανθρώπινους πόρους και ότι η βιομηχανία επίσης συμβάλλει στην ποσοτική και ποιοτική βελτίωση της απασχόλησης,

Θ. εκτιμώντας ότι η βιομηχανία δεν συνιστά ομοιογενές σύνολο και ότι μια τομεακή προσέγγιση θα επιτρέψει να εκτιμηθούν καλύτερα ο παράγοντας ανταγωνιστικότητα· εκτιμώντας ότι πρέπει να ληφθεί υπόψη η φύση, το μέγεθος και οι τύποι δραστηριότητας των επιχειρήσεων και δη των μικρών επιχειρήσεων· υπενθυμίζοντας την οικονομική και κοινωνική σημασία των μικρών επιχειρήσεων που αντιπροσωπεύουν άνω του 95 % των επιχειρήσεων της Ένωσης και τον ουσιαστικό ρόλο που διαδραματίζουν στην εφαρμογή της διαδικασίας της Λισαβόνας,

Ι. υπογραμμίζοντας ότι τα σημερινά λιγοστά μέσα της βιομηχανικής πολιτικής δεν επιτρέπουν τον επαναπροσανατολισμό της βιομηχανίας προς τις υψηλές τεχνολογίες· τονίζοντας ότι επιβάλλεται ένα μαζικό εγχείρημα χρηματοδότησης της έρευνας και της ανάπτυξης (Ε&Α), τόσο από τον δημόσιο όσο και από τον ιδιωτικό τομέα,

ΙΑ. εκτιμώντας ότι είναι απαραίτητη η βελτίωση του νομοθετικού και του κανονιστικού πλαισίου εντός του οποίου κινούνται οι επιχειρήσεις, καθώς και η πρόσβασή τους στα κοινοτικά προγράμματα, μεριμνώντας ώστε να λαμβάνονται υπόψη οι ανάγκες των επιχειρήσεων, συμπεριλαμβανομένων των μικρών επιχειρήσεων, λαμβάνοντας, συγχρόνως, δεόντως υπόψη την ανάγκη να μειωθεί το νομοθετικό και διοικητικό άχθος των επιχειρήσεων,

ΙΒ. λαμβάνοντας υπόψη την ανάγκη ενημέρωσης των πληροφοριών σχετικά με την κατάσταση της ευρωπαϊκής βιομηχανίας μετά το 2004,

Καθορισμός των στόχων της ευρωπαϊκής βιομηχανικής πολιτικής

1. εκφράζει την ικανοποίησή του σχετικά με την απόφαση της Επιτροπής να αναγάγει τη βιομηχανική πολιτική σε προτεραιότητα της ευρωπαϊκής ατζέντας·

2. υποστηρίζει την προώθηση μίας προορατικής βιομηχανικής πολιτικής για την υποστήριξη και την εκ των προτέρων αντιμετώπιση των διαρθρωτικών αλλαγών και την ανάπτυξη στέρεης και ανταγωνιστικής ευρωπαϊκής βιομηχανικής βάσης·

3. επιδοκιμάζει τη διάκριση μεταξύ αποβιομηχάνισης και διαρθρωτικών αλλαγών και συντάσσεται με την ανάλυση της Επιτροπής (COM(2004)0274) σύμφωνα με την οποία η ευρωπαϊκή βιομηχανία είναι αντιμέτωπη με μια διαδικασία διαρθρωτικών αλλαγών η οποία είναι γενικά επωφελής και πρέπει να ενθαρρυνθεί· επισημαίνει, ωστόσο, ότι η ανάλυσή τους είναι ατελής και ότι δεν διαθέτουμε αδιαμφισβήτητα στοιχεία για τις μετεγκαταστάσεις των βιομηχανιών· εκτιμά, κατά συνέπεια, ότι η Επιτροπή θα πρέπει να καλέσει ομάδα εμπειρογνωμόνων, η οποία πρέπει να συνεργασθεί στενά με το Ευρωπαϊκό Παρατηρητήριο της Αλλαγής (ΕΠΑ) κάνοντας πλήρη χρήση της γνώσης και της εμπειρίας του, να συντάξει έκθεση προς το Ευρωπαϊκό Συμβούλιο για το θέμα αυτό·

4. εκτιμά ότι η αύξηση της απασχόλησης, τόσο από ποσοτική όσο και από ποιοτική άποψη πρέπει να είναι ένας από τους σημαντικούς στόχους της βιομηχανικής πολιτικής· εκτιμά ότι είναι απαραίτητο η βιομηχανία να καταστεί ελκυστικότερη για τους νέους· ζητεί μία προσπάθεια ενημέρωσης για τα επαγγέλματα και τη βιομηχανική τεχνογνωσία, μαζί με ευρωπαϊκή πολιτική αναγνώρισης των προσόντων και δια βίου κατάρτιση· καλεί τους κοινωνικούς εταίρους να συμβάλουν στην υλοποίηση του στόχου αυτού και να αναλάβουν τις ευθύνες τους όσον αφορά την προαγωγή κοινής δράσης·

5. εκτιμά ότι ο κοινωνικός διάλογος θα πρέπει να συμβάλει στον εντοπισμό των πλέον αποδοτικών και πλέον απειλούμενων τομέων: για το σκοπό αυτό, μια ευρωπαϊκή διάσκεψη βιομηχανικής ανάπτυξης στην οποία θα συμμετέχουν οι φορείς του κοινωνικού διαλόγου, και συγκεκριμένα το Ίδρυμα του Δουβλίνου το οποίο έχει πείρα στον κοινωνικό διάλογο και στην ανταλλαγή των βέλτιστων πρακτικών και παράγει τομεακές μελέτες, θα μπορούσε να συγκεντρώνει σε τακτά χρονικά διαστήματα αυτούς τους φορείς και την Επιτροπή·

6. διαπιστώνει ότι η απασχόληση στον βιομηχανικό τομέα τείνει να κυριαρχείται από άνδρες και κρίνει ότι θα ήταν ευκταίο να ενθαρρύνονται οι γυναίκες προκειμένου να ακολουθήσουν εκπαίδευση για βιομηχανικές σταδιοδρομίες, στο πλαίσιο της δέσμευσης που ανέλαβε η Επιτροπή σχετικά με την διά βίου κατάρτιση·

7. ζητεί να καταβληθούν μεγαλύτερες προσπάθειες όσον αφορά την ανάπτυξη των ανθρωπίνων πόρων, ανάπτυξη η οποία, με το δυναμικό καινοτομίας που τη χαρακτηρίζει, θα συμβάλει στη μακροπρόθεσμη ανταγωνιστικότητα της βιομηχανίας· εκτιμά ότι είναι απαραίτητο να καταστεί η βιομηχανία ελκυστικότερη για τους νέους· ζητεί να καταβληθεί προσπάθεια ενημέρωσης για τα επαγγέλματα και τη βιομηχανική τεχνογνωσία, η οποία θα στηρίζεται στην ευρωπαϊκή πολιτική αναγνώρισης των τίτλων, και στη διά βίου κατάρτιση·

8. ελπίζει ότι η βιομηχανική πολιτική θα επιτρέψει την ανάδειξη ευρωπαίων πρωτοπόρων στον τομέα της βιομηχανίας·

9. κρίνει ότι τα μέσα της ευρωπαϊκής πολιτικής στον τομέα της έρευνας, όπως είναι οι τεχνολογικές πλατφόρμες και πρωτοβουλίες, θα πρέπει να χρησιμοποιηθούν για την προώθηση της ανταγωνιστικότητας της βιομηχανίας·

10. εκτιμά ότι η ευρωπαϊκή βιομηχανική πολιτική πρέπει να ενισχύσει την ικανότητα της βιομηχανίας για καινοτομία, συμπεριλαμβανομένης και της καινοτομίας στον τεχνικό, τεχνολογικό και εμπορικό τομέα·

11. εκτιμά ότι ο αυξανόμενος ανταγωνισμός των αναδυόμενων χωρών πρέπει να παρακινήσει τις δημόσιες αρχές να δημιουργήσουν ευνοϊκές συνθήκες για την ανάδειξη νέων παραγωγών ή παραγωγικών συνδυασμών, που θα δημιουργούν προστιθέμενη αξία, ποιοτικές θέσεις απασχόλησης και θα εγγυώνται συγκριτικό πλεονέκτημα για την ΕΕ·

12. κρίνει ότι η ευρωπαϊκή βιομηχανική πολιτική θα πρέπει να οδηγήσει σε ισορροπημένη ανάπτυξη διαφυλάσσοντας την κοινωνική συνοχή·

13. υπογραμμίζει ότι, στο πλαίσιο της διαδικασίας υποστήριξης και πρόωρης αντιμετώπισης των μεταβολών, οι οικονομικοί και κοινωνικοί φορείς οφείλουν απαραιτήτως να δεσμευτούν κατά τρόπο ώστε να προωθήσουν, μέσω συμφωνιών, καινοτόμους μορφές οργάνωσης της εργασίας και να προσφέρουν στους εργαζομένους την κατάρτιση που θα τους επιτρέψει να προσαρμοσθούν στις μεταβολές·

Συνεκτίμηση των διάφορων διαστάσεων της ευρωπαϊκής βιομηχανικής πολιτικής

14. συμμερίζεται την τομεακή προσέγγιση της Επιτροπής και ελπίζει ότι η τελευταία θα προβεί σε ανεξάρτητο και αντικειμενικό απολογισμό της ανταγωνιστικότητας ανά τομέα, τούτο δε σε μια σφαιρική προοπτική· ζητεί αυτές οι τομεακές διαγνώσεις να λαμβάνουν υπόψη την απασχόληση και τον αντίκτυπο της βιομηχανίας στις περιοχές απασχόλησης και να εξετάζουν τα περιβαλλοντικά και κοινωνικά προβλήματα· εκτιμά ότι αυτές οι διαγνώσεις πρέπει να χρησιμεύσουν για να εντοπισθούν και να προληφθούν οι ανάγκες που θα αντιμετωπίσει η βιομηχανία·

15. κρίνει ότι, προκειμένου να εξασφαλιστεί ότι ο απολογισμός της ανταγωνιστικότητας είναι χρήσιμος και λαμβάνει δεόντως υπόψη τα θέματα που σχετίζονται με την απασχόληση, θα πρέπει να προηγείται διαβούλευση με τους κοινωνικούς εταίρους οι οποίοι θα πρέπει, στο μέτρο του δυνατού, να καλούνται να συμμετάσχουν στην προετοιμασία του απολογισμού·

16. ζητεί η τομεακή προσέγγιση να λάβει υπόψη το ρόλο των ΜΜΕ και μικρομεσαίων βιομηχανιών (ΜΜΒ) ως παραγωγών και φορέων παροχής υπηρεσιών (εξωτερική ανάθεση), καθώς και τις πολύ μικρές βιομηχανικές επιχειρήσεις, αναπτύσσοντας σχέσεις συνεργασίας· ζητεί επίσης να ληφθούν υπόψη οι πολύ μικρές επιχειρήσεις, οι οποίες αντιπροσωπεύουν άνω του 92 % των επιχειρήσεων της ΕΕ· επιβεβαιώνει τη σημασία του Ευρωπαϊκού Χάρτη για τις μικρές επιχειρήσεις και επαναλαμβάνει το αίτημά του να δοθεί νομική ισχύς στον εν λόγω Χάρτη· καλεί το Συμβούλιο να εκδώσει απόφαση προς αυτή την κατεύθυνση·

17. εκφράζει τη λύπη του για το γεγονός ότι η Επιτροπή δεν κατέβαλε τις απαιτούμενες προσπάθειες στους τομείς και τις περιφέρειες που έχουν πληγεί ιδιαίτερα από τις βιομηχανικές αλλαγές δεδομένου ότι οι δημόσιες αρχές έχουν την υποχρέωση να εφαρμόζουν άκρως στοχοθετημένες και βραχυπρόθεσμες πολιτικές για τους εμπλεκόμενους εργαζομένους, τις περιφέρειες και τους τομείς· θεωρεί ότι τα διαρθρωτικά ταμεία, ιδίως δε το Ευρωπαϊκό Κοινωνικό Ταμείο, θα μπορούσαν να προσανατολισθούν προς την κατεύθυνση αυτή·

18. υπογραμμίζει την διαρθρωτική διάσταση της βιομηχανίας για την ευρωπαϊκή επικράτεια· ζητεί από την Επιτροπή να τη λάβει υπόψη στις διαπραγματεύσεις για τα διαρθρωτικά ταμεία και το πρόγραμμα πλαίσιο· εκφράζει την ελπίδα ότι θα διατεθούν τα απαραίτητα μέσα για την ανάπτυξη πόλων ανταγωνιστικότητας και ανταγωνιστικών βιομηχανικών συστάδων (clustering)· υπογραμμίζει, συγχρόνως, ότι η ποιότητα της παραγωγής είναι εξίσου σημαντική με το ποσό που επενδύθηκε στα εν λόγω ταμεία·

19. προτείνει την υιοθέτηση, βάσει εκθέσεως της Επιτροπής, ειδικών δράσεων στους τομείς που είναι ιδιαίτερα εκτεθειμένοι στις μετεγκαταστάσεις, διακρίνοντας μεταξύ ενδοκοινοτικών και εξωκοινοτικών μετεγκαταστάσεων, που διαθέτουν συγκριτικά πλεονεκτήματα και/ή στους τομείς υψηλής τεχνολογίας, λαμβάνοντας υπόψη, μεταξύ άλλων, τον κοινωνικό και περιφερειακό αντίκτυπο των εν λόγω τομέων·

20. ανησυχεί για την έλλειψη διαθέσιμων δεδομένων για την βιομηχανία στα νέα κράτη μέλη· ζητεί από την Επιτροπή να προβεί σε καταγραφή της βιομηχανικής κατάστασης, συνοδευόμενη από ένα σχέδιο δράσης για να δοθεί απάντηση στους κινδύνους που βαρύνουν τη βιομηχανία τους και τις θέσεις εργασίας που αυτή παρέχει· ζητεί από την Επιτροπή να συνεχιστεί η ειδική παρακολούθηση του κεκτημένου όσον αφορά την εσωτερική αγορά αυτών των χωρών· επισημαίνει την έλλειψη γνώσης σχετικά με τις μικρές επιχειρήσεις, κυρίως βιοτεχνικές, στο σύνολο των κρατών μελών, συμπεριλαμβανομένων των παλαιών, και επαναλαμβάνει το αίτημά του για μελέτες και στατιστικές και οικονομικές αναλύσεις σχετικά με τις εν λόγω επιχειρήσεις·

21. τονίζει το πόρισμα-κλειδί της Επιτροπής ότι πρέπει να απλουστευθεί η νομοθεσία για να διατηρηθεί η ακόμα εύθραυστη ανταγωνιστικότητα των νέων κρατών μελών, και εκτιμά ότι η απαίτηση αυτή για μια ελαφρύτερη νομοθετική προσέγγιση πρέπει να ισχύσει για όλα τα κράτη μέλη, εάν θέλουμε να ενισχυθεί γενικά η ανταγωνιστικότητα και να εξασφαλισθεί πραγματική αύξηση της απασχόλησης·

22. υπενθυμίζει τη σημαντική πρόκληση που καλείται να αντιμετωπίσει η Ένωση ενόψει της επικείμενης συνταξιοδότησης των εργοδοτών και υπογραμμίζει ότι διακυβεύονται εκατομμύρια θέσεις απασχόλησης· ζητεί από την Επιτροπή και το Συμβούλιο να εκπονήσουν κοινοτική στρατηγική από κοινού με τις αντιπροσωπευτικές οργανώσεις των επιχειρήσεων με στόχο τη μεταβίβαση και την ανάκτηση υφιστάμενων και βιώσιμων επιχειρήσεων·

Μέθοδος και κανονιστικό πλαίσιο που εξυπηρετούν τις φιλοδοξίες μας για τον τομέα της βιομηχανίας

23. εκτιμά ότι η βιομηχανική πολιτική πρέπει να αποτελέσει τμήμα της αναθεωρημένης στρατηγικής της Λισαβόνας και ζητεί να ληφθεί υπόψη η βιομηχανική διάσταση στους τρεις πυλώνες της·

24. χαιρετίζει την πρόταση για την κατάρτιση προγράμματος δράσης για την υλοποίηση των στόχων της Λισαβόνας και επιμένει ότι το πρόγραμμα πρέπει να περιλαμβάνει συγκεκριμένους στόχους υπ' ευθύνη των κρατών μελών· εκτιμά ωστόσο ότι οι δέκα θεματικές προτεραιότητες που προκρίθηκαν δεν λαμβάνουν αρκετά υπόψη, σε αυτό το στάδιο, τις προκλήσεις στον τομέα της βιομηχανίας·

25. κρίνει ότι για τη βέλτιστη εκμετάλλευση των συνεργειακών δράσεων μεταξύ των διαφόρων τομέων κοινοτικής πολιτικής που έχουν αντίκτυπο στην ανταγωνιστικότητα της βιομηχανίας, θα πρέπει ο στόχος αυτός να ενταχθεί στο πρόγραμμα δράσης για την υλοποίηση των στόχων της Λισαβόνας·

26. θεωρεί πρωταρχική τη δέσμευση της Επιτροπής για βελτίωση της νομοθεσίας· εκφράζει την ελπίδα ότι το Ευρωπαϊκό Κοινοβούλιο και το Συμβούλιο θα συμβάλλουν σε αυτό· καλεί την Επιτροπή και τα κράτη μέλη να καθορίσουν συγκεκριμένους στόχους απλοποίησης και πλήρους εφαρμογής του υπάρχοντος κανονιστικού πλαισίου, για κάθε τομέα χωριστά·

27. ζητεί να βελτιωθούν τα συστήματα αξιολόγησης του αντίκτυπου των νέων κανονισμών· κρίνει λυπηρό το γεγονός ότι τα συστήματα αυτά περιορίζονται στις επιχειρήσεις εν γένει και δεν αναλύουν τον αντίκτυπο στις μικρές και πολύ μικρές επιχειρήσεις, παρά τη σημασία τους· κρίνει επίσης λυπηρή την έλλειψη διαφάνειας των συστημάτων και την αδυναμία για τις οργανώσεις επιχειρήσεων να συμμετάσχουν στις μελέτες επιπτώσεων· αναμένει από την Επιτροπή να καθορίσει σαφή και διαφανή μέθοδο για την διεξαγωγή τους, η οποία να περιλαμβάνει την αποτελεσματική συμμετοχή των πρωταρχικών φορέων του βιομηχανικού τομέα·

28. εμμένει στην άποψη ότι η Επιτροπή θα πρέπει να προβεί σε διαβούλευση με όλους τους κοινωνικούς εταίρους, ειδικότερα τα συνδικάτα·

29. τονίζει με έμφαση την ανάγκη πρόβλεψης σταθερού μακροοικονομικού πλαισίου στο οποίο να μπορούν να βασίζονται οι επιχειρήσεις για να πραγματοποιήσουν τις δικές τους οικονομικές προβλέψεις· κρίνει χρήσιμο, ως εκ τούτου, να ληφθούν περισσότερο υπόψη οι Γενικοί Προσανατολισμοί Οικονομικής Πολιτικής (ΓΠΟΠ) και οι κατευθυντήριες γραμμές για την απασχόληση (ΚΓΑ)·

Μέσα υποστήριξης της ευρωπαϊκής βιομηχανίας

30. υπογραμμίζει ότι πολλά από τα υπάρχοντα μέσα δεν είναι αρκετά εύκολα για να χρησιμοποιηθούν από όλες τις επιχειρήσεις· τονίζει επίσης πόσο είναι σκόπιμο να ληφθούν μέτρα για τη μείωση του διοικητικού άχθους που επιβαρύνει τις ΜΜΕ· διαπιστώνει ότι οι μικρές επιχειρήσεις εξακολουθούν ακόμη να επωφελούνται ελάχιστα των σημερινών κοινοτικών προγραμμάτων λόγω του πολύπλοκου χαρακτήρα τους, των εγγυήσεων που απαιτούνται και των διοικητικών δυσχερειών· καλεί την Επιτροπή να τα βελτιώσει και να δρομολογήσει διαβούλευση με τις αντιπροσωπευτικές οργανώσεις των επιχειρήσεων για να αυξηθεί η αποτελεσματικότητά τους, ιδίως με προοπτική να επεκταθούν οι δυνατότητες μεταβίβασης της Ε&Α προς τις ΜΜΕ και να προβλεφθούν, με την υποστήριξη των κρατών μελών, στοχοθετημένες ενημερωτικές εκστρατείες·

31. ζητεί να προβλεφθεί, στο πλαίσιο του έβδομου Προγράμματος Πλαισίου Έρευνας και Ανάπτυξης σαφής μακροπρόθεσμη πολιτική για την ενίσχυση των ικανοτήτων καινοτομίας της βιομηχανίας, συμπεριλαμβανομένων των ικανοτήτων των ΜΜΕ· υποστηρίζει την ανάπτυξη μακροπρόθεσμων βιομηχανικών τεχνολογικών προγραμμάτων, τα οποία θα ευνοούν την σύμπραξη δημόσιων και ιδιωτικών φορέων·

32. ζητεί να δοθεί μεγαλύτερη ώθηση στις τεχνολογικές πλατφόρμες, έχοντας υπόψη ότι αποτελούν ουσιαστικό μέσον υποστήριξης της καινοτομίας και της ευρωπαϊκής βιομηχανίας· κρίνει ότι οι τεχνολογικές πλατφόρμες θα πρέπει να εκπονούνται λαμβάνοντας υπόψη τη δομή της ευρωπαϊκής βιομηχανίας, η οποία αποτελείται κυρίως από ΜΜΕ·

33. υπογραμμίζει το πρόβλημα της ανταγωνιστικότητας της ευρωπαϊκής οικονομίας, που οφείλεται κυρίως στην ύπαρξη ενός "παράδοξου", θα λέγαμε, φαινομένου, επειδή η ΕΕ είναι μεν σε μεγάλο βαθμό γενεσιουργός επαρκών επιστημονικών γνώσεων, οι οποίες όμως δεν μετατρέπονται επαρκώς σε καινοτομία και κυρίως σε παραγωγή· υπογραμμίζει ότι η συμμετοχή των επιχειρήσεων στον καθορισμό των προτεραιοτήτων όσον αφορά την παροχή χρηματοδοτικής υποστήριξης μπορεί να συμβάλει στην επανόρθωση της κατάστασης, και ότι θα πρέπει, ως εκ τούτου, να ενθαρρυνθεί η συμμετοχή της βιομηχανίας στο έβδομο πρόγραμμα πλαίσιο και να βελτιωθεί η θέση των ΜΜΕ στο πλαίσιο του εν λόγω προγράμματος-πλαισίου·

34. ζητεί από την Επιτροπή να μελετήσει τις δυνατότητες ενοποίησης, μέσω του έβδομου προγράμματος-πλαισίου για την έρευνα και την ανάπτυξη, των υφισταμένων δικτύων επιχειρήσεων καθώς και το πρόγραμμα ΕΥΡΗΚΑ, στο οποίο εκπροσωπούνται ευρέως οι επιχειρήσεις·

35. αναμένει από το πολυετές πρόγραμμα για την ανταγωνιστικότητα και καινοτομία να υποστηρίξει τις μικρές ευρωπαϊκές επιχειρήσεις στην ανάπτυξή τους και να αποτελέσει το μέσο εφαρμογής του Ευρωπαϊκού Χάρτη για τις μικρές επιχειρήσεις· εκτιμά ότι θα μπορούσε να επιτρέψει επίσης να συμπεριληφθούν πραγματικά αυτές οι επιχειρήσεις στη βιομηχανική στρατηγική της ΕΕ·

36. υποστηρίζει το στόχο της μείωσης του συνολικού όγκου των ενισχύσεων στις επιχειρήσεις αλλά υπενθυμίζει τη χρησιμότητα ορισμένων ενισχύσεων για την κάλυψη ελλείψεων της αγοράς, όπως οι ενισχύσεις υπέρ της Ε&Α, οι ενισχύσεις για την επαγγελματική εκπαίδευση και κατάρτιση, καθώς και οι ενισχύσεις για την παροχή συμβουλών και υποστήριξη της οικονομικής ανάπτυξης των επιχειρήσεων· κρίνει ότι είναι απαραίτητο να καταστεί η βιομηχανία ελκυστικότερη για τους νέους χάρη σε ενισχύσεις στην Ε&Α λόγου χάριν και ότι θα πρέπει να καταβληθεί προσπάθεια ενημέρωσης για τα επαγγέλματα και τη βιομηχανική τεχνογνωσία η οποία θα στηρίζεται σε ευρωπαϊκή πολιτική αναγνώρισης των τίτλων και της διά βίου κατάρτισης· εκφράζει την ανησυχία του για το σχέδιο πλήρους κατάργησης, πλην ορισμένων εξαιρέσεων, των ενισχύσεων περιφερειακού χαρακτήρα στις μεγάλες επιχειρήσεις εκτός των επιλέξιμων σήμερα ζωνών σύμφωνα με το άρθρο 87, παράγραφος 3, της Συνθήκης·

37. υποστηρίζει ότι στο πλαίσιο πλήρους και αποτελεσματικού διεθνούς ανταγωνισμού χρειάζεται να υπάρχει όλο και πιο εξειδικευμένο και ανταγωνιστικό εργατικό δυναμικό·

38. θεωρεί ότι, προκειμένου να προαχθούν η ανταγωνιστικότητα και η απασχόληση, θα πρέπει να δοθεί προτεραιότητα στην εκπαίδευση και την κατάρτιση, ιδίως στους τομείς των νέων τεχνολογιών· προς το σκοπό αυτό, τα κράτη μέλη θα μπορούσαν να προβούν σε αντικειμενική αξιολόγηση των συστημάτων εκπαίδευσης και κατάρτισής τους·

39. επισημαίνει ότι θα πρέπει να καταβληθούν προσπάθειες ώστε να ευνοηθεί η εφαρμογή αποτελεσματικότερης πολιτικής στον τομέα της έρευνας και της καινοτομίας, λαμβάνοντας υπόψη τα συνοδευτικά μέτρα όπως η υλοποίηση της εσωτερικής αγοράς και η εφαρμογή λιγότερο δαπανηρής και πιο ευλύγιστης πολιτικής στον τομέα των διπλωμάτων ευρεσιτεχνίας η οποία να προσφέρει καλύτερη πρόσβαση στις ΜΜΕ·

40. υπογραμμίζει τη σημασία των κρατικών ενισχύσεων που χορηγούνται στις ΜΜΕ στα κράτη μέλη· ζητεί από την Επιτροπή να διατηρήσει στο πλαίσιο των διαρθρωτικών ταμείων το σύνολο των μέσων ενίσχυσης για την οικονομική και κοινωνικοοικονομική αναδιάρθρωση των περιφερειών που επλήγησαν από τις μετεγκαταστάσεις βιομηχανιών· τονίζει με έμφαση την ανάγκη να ληφθούν καλύτερα υπόψη οι μικρές και πολύ μικρές επιχειρήσεις στις περιφέρειες αυτές και γενικότερα στη συνολική πολιτική συνοχής· ζητεί, προς τούτο, από την Επιτροπή και το Συμβούλιο να ενσωματώσουν τις συστάσεις του Ευρωπαϊκού Χάρτη των μικρών επιχειρήσεων στις προτεραιότητες των στόχων για σύγκλιση, ανταγωνιστικότητα και συνεργασία·

41. αναμένει τη θέσπιση σαφούς και αποτελεσματικού πλαισίου σχετικά με την πνευματική ιδιοκτησία και εκφράζει την ελπίδα ότι θα εγκριθούν οι οδηγίες σχετικά με την τήρηση των δικαιωμάτων πνευματικής ιδιοκτησίας καθώς και το κοινοτικό δίπλωμα ευρεσιτεχνίας·

42. κρίνει αναγκαία την ανάπτυξη των συνοδευτικών μέσων που θα βοηθήσουν τις βιομηχανίες μας να κατακτήσουν τις αγορές εκτός της ΕΕ και να συμμετάσχουν έτσι ενεργά στην ανάπτυξη των αναδυομένων χωρών·

43. ζητεί από την Επιτροπή να καθορίσει τα μέσα — λόγου χάριν τη δημιουργία ταμείων κεφαλαίου επιχειρηματικού κινδύνου — που θα πρέπει να τεθούν σε εφαρμογή, τούτο δε και σε επίπεδο Ευρωπαϊκής Ένωσης, για την προώθηση της ανάδυσης νέων επιχειρήσεων, κυρίως στον τομέα των νέων τεχνολογιών, αφετέρου δε να ενθαρρύνει τις παρελκόμενες δράσεις ("spin off") των επιχειρήσεων·

44. υποστηρίζει τις συστάσεις με στόχο να επιτραπεί στις επιχειρήσεις να αναπτυχθούν σε διεθνές επίπεδο· κρίνει επίσης ευκταίο να επεκταθούν οι συστάσεις αυτές και στις μικρές και μεσαίες επιχειρήσεις· καλεί την Επιτροπή να προσφύγει στα μέσα άμυνας που προβλέπει ο ΠΟΕ όταν ένας ευρωπαϊκός βιομηχανικός τομέας υποπίπτει θύμα αθέμιτων εμπορικών πρακτικών·

45. υπογραμμίζει ότι ο αποσπασματικός χαρακτήρας των ευρωπαϊκών χρηματαγορών εμποδίζει την καλή λειτουργία των αγορών επιχειρηματικών κεφαλαίων και θεωρεί πρωταρχικής σημασίας την ανεύρεση λύσης για τη διευκόλυνση της πρόσβασης των επιχειρήσεων στις πηγές χρηματοδότησης· υπενθυμίζει την ανάγκη να ευνοηθεί η πρόσβαση των επιχειρήσεων στα χρηματοοικονομικά μέσα και να αναπτυχθεί η διαθεσιμότητα χρηματοδοτήσεων υπέρ των συστημάτων αμοιβαίας εγγύησης· ζητεί να αναπτυχθούν καινοτόμα συστήματα χρηματοδότησης με στόχο την κάλυψη των νέων αναγκών για υλική ή μη υλική χρηματοδότηση των επιχειρήσεων, συμπεριλαμβανομένων των μικρών και πολύ μικρών επιχειρήσεων, κυρίως τους τομείς της ρυθμιστικής κάλυψης, της τεχνολογίας, του περιβάλλοντος και της εκμετάλλευσης των αγορών· κρίνει ευκταίο να ληφθούν μέτρα που θα ευνοήσουν την ευθυγράμμιση των ιδίων κεφαλαίων και των χρηματοδοτικών πόρων, να καταβληθούν δε προσπάθειες για τον συντονισμό των χρηματοδοτικών μέσων, των επιχειρήσεων, της βιομηχανίας και των πανεπιστημίων· ζητεί όπως, στο πλαίσιο αυτό, δοθεί ιδιαίτερη έμφαση στα μέσα που προορίζονται για τις ΜΜΕ·

46. εκτιμά ότι, σε περίπτωση μη ολοκληρωμένης αγοράς, οι δημόσιες αρχές θα πρέπει να ενθαρρύνουν την ανάπτυξη δραστηριοτήτων σε τομείς όπου οι οικονομικοί φορείς θεωρούν τους κινδύνους υπερβολικούς· τονίζει ότι επείγει, εξάλλου,στο πλαίσιο αυτό, να προσδιορισθούν οι κλάδοι με μεγάλη προστιθέμενη αξία, ιδίως στον τομέα των νέων τεχνολογιών, τους οποίους θα μπορούσαν να προαγάγουν οι δημόσιες αρχές για να εξασφαλίσουν θέσεις απασχόλησης ποιότητας· θεωρεί επίσης πως είναι καθήκον τους να αναπτύξουν δραστηριότητες έρευνας και καινοτομίας, πηγές θετικών εξωτερικών αποτελεσμάτων·

47. επισημαίνει ότι μια αποτελεσματική βιομηχανική πολιτική θα πρέπει να έχει παγκόσμια διάσταση και κρίνει ευκταίο να χρησιμοποιηθεί η νέα γενιά προγραμμάτων εξωτερικής ενίσχυσης της Ένωσης για το διάστημα 2007-2013 κατά τρόπο στρατηγικό ώστε να προωθηθεί και να υποστηριχθεί η διεθνοποίηση των ευρωπαϊκών επιχειρήσεων, ειδικότερα των ΜΜΕ, στις αγορές τρίτων χωρών·

48. κρίνει ευκταίο να ληφθούν υπόψη η σημασία και οι ανάγκες της ευρωπαϊκής βιομηχανίας, και ειδικότερα των ΜΜΕ, κατά την εκπόνηση των νέων δημοσιονομικών προοπτικών για το διάστημα 2007-2013·

49. κρίνει ότι οι υποδομές στον τομέα της επικοινωνίας και το σύστημα υλικοτεχνικής υποστήριξης διαδραματίζουν κρίσιμο ρόλο στην προώθηση της ανάπτυξης της βιομηχανίας καθώς και της οικονομικής ολοκλήρωσης στη διευρυμένη Ένωση· κρίνει ότι θα πρέπει να συμπληρωθεί γρήγορα το διευρωπαϊκό δίκτυο στον τομέα των μεταφορών, κυρίως τα διασυνοριακά τμήματα και κρίνει ευκταίο να χορηγηθεί επαρκής ενίσχυση από τον κοινοτικό προϋπολογισμό για το διάστημα 2007-2013·

50. προτείνει να θεσπιστεί, στο πλαίσιο της μεταρρύθμισης των καθεστώτων κρατικών ενισχύσεων, σαφής γραμμή δράσης υπέρ της καινοτομίας, που να περιλαμβάνει οριζοντίως όλους τους τομείς, στο πλαίσιο των στόχων της Λισαβόνας· κρίνει ότι η καινοτομία, η οποία θα πρέπει να νοηθεί υπό την ευρύτερη έννοιά της και να μην περιορισθεί μόνο στις τεχνολογικές πτυχές, θα πρέπει να αποτελέσει ουσιαστικό στόχο της στρατηγικής της βιομηχανικής πολιτικής της Κοινότητας·

51. τονίζει με έμφαση την ανάγκη προώθησης όλων των πρωτοβουλιών που θα μπορούσαν να βοηθήσουν τις επιχειρήσεις να επιτύχουν τις αναγκαίες διαστάσεις ώστε να αντιμετωπίσουν αποτελεσματικότερα τον ανταγωνισμό στην παγκόσμια αγορά·

52. ζητεί από την Επιτροπή να αξιολογεί τακτικά τα αποτελέσματα, και συγκεκριμένα από πλευράς δημιουργίας θέσεων απασχόλησης, των πολιτικών ενθάρρυνσης των δραστηριοτήτων έρευνας και ανάπτυξης, διότι το χρηματοοικονομικό επίπεδο δεν αποτελεί το μοναδικό επίπεδο ανάλυσης·

*

* *

53. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στις κυβερνήσεις και τα κοινοβούλια των κρατών μελών.

[1] ΕΕ C 377 της 29.12.2000, σ.164.

[2] ΕΕ L 333 της 29.12.2000, σ. 84.

[3] ΕΕ C 240 της 16.9.1991, σ. 213.

[4] ΕΕ C 183 της 17.7.1995, σ. 26.

[5] ΕΕ C 82 E της 1.4.2004, σ. 627.

--------------------------------------------------